Et principielt »ja tak« til højhuse i Nordhavnsområdet kan betyde, at Vesteuropas højeste bygning på 330 meter med hotel, shoppingcenter og beboelse eller en 280 meter høj skyskraber med en omkringliggende H.C. Andersen-tematiseret forlystelsespark bygges ved Oceankaj i den nye bydel i Københavns Nordhavn. 

Et af de to højtragende byggerier er rykket et skridt nærmere realisering, efter et bredt flertal i Teknik- og Miljøudvalget og Økonomiudvalget i Københavns Kommune har vedtaget, at der skal arbejdes videre med udviklingen af højhus-projekterne. 

Teknik- og Miljøforvaltningen og Økonomiforvaltningnen havde ellers anbefalet en afvisning af de to projekter, da de bryder afgørende med de planer, der i øjeblikket findes for udbygningen af Nordhavn.